วิกฤต! 4 สายการบิน หนี้ท่วมหัว-โดนสั่งห้ามบิน
วิกฤต! 4 สายการบิน หนี้ท่วมหัว-โดนสั่งห้ามบิน กพท. เผยสายการบินซิตี้แอร์เวย์, สายการบินเอเชียนแอร์, สายการบินกานต์แอร์ และสายการบินเจ็ทเอเซีย แอร์เวย์ มีปัญหาขาดทุนอย่างหนัก-ค้างชำระค่าธรรมเนียม ขณะที่สั่งห้ามสายการบินซิตี้แอร์เวย์-เอเชียนแอร์ขึ้นบิน
24 ก.พ. 2559

ผู้สื่อข่าวรายงานว่า นายจุฬา สุขมานพ อธิบดีกรมท่าอากาศยาน เปิดเผยว่า ทางสำนักงานการบินพลเรือนแห่งประเทศไทย (กพท.) ได้ตรวจสอบสภาวะทางการเงินของสายการบิน โดยพบว่า 4 ราย ได้แก่ สายการบินซิตี้แอร์เวย์, สายการบินเอเชียนแอร์, สายการบินกานต์แอร์ และสายการบินเจ็ทเอเซีย แอร์เวย์ กำลังมีปัญหาขาดทุนอย่างหนัก เนื่องจากสภาพคล่องทางการเงิน ภาระหนี้สิน และค้างชำระค่าธรรมเนียมตามสายการบินต่างๆ
โดยประเมินแต่ละราย พบว่า 2 สายการบิน คือ ซิตี้แอร์เวย์ เกิดภาวะวิกฤตอย่างมาก และถูกสั่งห้ามบินแล้ว ขณะเดียวกันเอเชียนแอร์ ก็ถูกสั่งห้ามบินเช่นกัน ส่วนอีก 2 สายการบิน ทาง กพท. จะติดตามฐานะทางการเงินอย่างใกล้ชิด
อย่างไรก็ดี ทาง ร.อ. สมพงษ์ สุขสงวน ผู้บริหารสายการบินกานต์แอร์ เปิดเผยว่า สายการบินกานต์แอร์ไม่ได้มีปัญหาเรื่องสภาพคล่อง เมื่อสัปดาห์ก่อนบริษัทได้ทำการจ่ายเงินเพื่อเช่าเครื่องบินมาเพิ่ม ส่วนปัญหาหนี้สินนั้นเป็นเรื่องปกติของสายการบิน ซึ่งก็จะมีการทยอยใช้จนหมด ขณะที่กำไรของสายการบินในปีที่ผ่านมา เพิ่มขึ้น 10%